《南亩耕农诗应制》
明代·吴伯宗

有客居南亩，为农尚力耕。春风茅屋静，旭日晓窗明。

碧涧连云色，晴江漱石声。披烟晨起早，带月夜归清。

鸡犬声相闻，牛羊卧不惊。阶前留晚翠，场圃迄秋成。

陶令偏成赋，庞公不入城。朋来三径小，酒尽一壶倾。

化雨诗书泽，开云竹树情。极知蒙帝力，聊用乐吾生。

理世徵髦士，周行列俊英。他年来束帛，努力报荣名。

作者简介：江西金溪人，名祏，以字行。洪武四年初开科，廷试第一。授礼部员外郎，与修《大明日历》。以不附胡惟庸，坐事谪居凤阳。上书论时政，因言惟庸专恣。帝得奏召还，命使安南。历官武英殿大学士，后坐事降检讨。十七年又坐事谪云南卒。有《南宫》、《使交》、《成均》、《玉堂》四集。